Per l'Acord de 2 de maig de 2019, el Consell d'Administració de l'Institut Català de les Empreses Culturals va aprovar les bases específiques que han de regir la concessió de subvencions per col·laborar amb sales privades de Catalunya per donar suport a l'exhibició d'espectacle d'arts escèniques (DOGC núm. 7870, de 8.5.2019).
Aquesta línia d'ajut té per objecte donar suport a les sales de teatre de Catalunya amb gestió privada dedicades a oferir amb regularitat una programació estable per a l'exhibició d'espectacles d'arts escèniques (teatre, dansa i circ) de caràcter professional, d'acord amb les modalitats següents:
a) Teatres de fins a 400 localitats.
b) Teatres de més de 400 localitats.
Les bases reguladores es van redactar per contribuir a fer que les empreses beneficiàries poguessin desenvolupar la seva activitat durant la temporada 2019-2020.
En data 15 de maig de 2019 es va publicar al Diari Oficial de la Generalitat de Catalunya (DOGC) la Resolució CLT/1260/2019, de 8 de maig, de convocatòria per a la concessió de subvencions, en règim de concurrència no competitiva, per col·laborar amb sales privades de Catalunya per donar suport a l'exhibició d'espectacle d'arts escèniques (DOGC núm. 7875).
En data 15 de novembre de 2019 es va resoldre la convocatòria.
La consellera de Salut, en virtut de la Resolució SLT/704/2020, d'11 de març, per la qual s'adopten mesures de distanciament social en relació amb els esdeveniments multitudinaris per a la prevenció i el control de la infecció per SARS-CoV-2 (DOGC núm. 8082A, d'11.3.2020), va resoldre adoptar com a mesura preventiva la suspensió o l'ajornament de les activitats col·lectives en espais tancats o oberts que impliquin una concentració superior a 1.000 persones.
Aquestes mesures de restricció s'apliquen a activitats d'espectacles públics, recreatives i qualssevol altres d'oci, culturals, religioses o similars, amb independència que les ofereixi un titular, explotador o organitzador públic o privat.
La consellera de Salut, en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció per SARS-CoV-2 (DOGC núm. 8084A, de 13.3.2020), entre altres mesures preventives, va resoldre la suspensió de les activitats col·lectives, de caràcter públic i privat, recreatives i d'oci, activitats culturals, religioses o similars celebrades en espais tancats o oberts i que impliquin una concentració de més de 1.000 persones.
En el cas que aquestes activitats tinguin un aforament de menys de 1.000 persones, els promotors poden optar entre la suspensió total de l'activitat o que es mantingui l'activitat amb un màxim d'un terç de l'aforament per poder garantir una separació de seguretat adequada entre les persones participants.
Mitjançant el Reial decret 463/2020, de 14 de març, es va declarar l'estat d'alarma per a la gestió de la situació de crisi sanitària ocasionada per la COVID-19, el qual, en vista de l'evolució de l'epidèmia, s'ha hagut de prorrogar, amb l'autorització prèvia del Congrés dels Diputats, i continua vigent.
Entre els sectors econòmics afectats especialment per la crisi i per les seves conseqüències hi ha el de la cultura.
La cultura és, en essència, llibertat creativa, i, per tant, no són els poders públics els actors directes de l'acció cultural, sinó que la seva funció és afavorir que els vertaders protagonistes del fet cultural, els professionals, disposin dels mitjans necessaris per garantir el dret que conté la nostra carta magna.
L'Estatut d'autonomia de Catalunya reconeix aquest dret a l'article 22.
L'article 5 del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les bases reguladores respectives del procediment.
Al preàmbul destaca que: "[...] d'una banda, s'han de donar viabilitat als projectes, actuacions i activitats als quals la situació de força major generada per la pandèmia ha impedit el compliment de les finalitats per a les quals s'han atorgat les subvencions i, de l'altra, es considera convenient que els òrgans concedents de les subvencions facin ús de les eines de la normativa aplicable en matèria de subvencions i a la corresponent al procediment administratiu comú, per tal de flexibilitzar al màxim i afavorir el compliment de la finalitat de la concessió de les subvencions per part dels beneficiaris, mesures que estableix el capítol II, article 5, d'aquest Decret llei."
En aquest sentit, habilita l'òrgan concedent de subvencions per adoptar, de manera excepcional, per a les actuacions a subvencionar que han quedat afectades pel context generat per la COVID-19 o per les mesures adoptades per combatre-la, mesures de flexibilització que no preveuen les bases reguladores respectives del procediment.
Si bé fins al 12 de març del 2020 els espectadors omplien les platees, les companyies assajaven, es muntaven les escenografies i es preparava la confecció de vestuaris, entre moltes altres activitats en els teatres privats de Catalunya, les sales d'exhibició es van haver d'aturar a partir del 13 de març en virtut de la Resolució SLT/720/2020, de 13 de març, per la qual s'adopten noves mesures addicionals per a la prevenció i el control de la infecció per SARS-CoV-2.
Les pròrrogues de l'estat d'alarma han impossibilitat continuar treballant i els teatres s'han vist obligats a suspendre les funcions i a cancel·lar les programacions culturals, educatives i formatives previstes durant el període que quedava de la temporada 2019-2020, la qual cosa n'ha agreujat de manera importantíssima la situació financera.
Bona part de les mesures de lluita contra la pandèmia es basen en el confinament de les persones i el distanciament social, que impacta directament sobre l'activitat del teixit d'empreses productores teatrals que, així com van ser de les primeres que es van veure obligades a aturar l'activitat, seran una de les últimes a recuperar-se.
Un cop avaluats els projectes beneficiaris de la convocatòria de 2019 pel que fa a l'anualitat 2020 s'ha decidit aplicar les mesures de flexibilització que preveu el Decret llei 8/2020, de 24 de març, per modificar transitòriament les bases actuals i no perjudicar, encara més, el sector teatral.
Les modificacions proposades no causen cap perjudici a les persones interessades ni en lesionen els drets.
El primer punt de les modificacions proposa ampliar la tipologia de despeses subvencionables imputables al projecte presentat, amb l'objectiu de facilitar que les empreses sol·licitants puguin justificar despeses de funcionament corrent i estructurals que han hagut d'assumir, tot i que la temporada s'hagi donat per finalitzada amb l'aturada conseqüent de l'activitat artística.
El canvi proposat permetria, a més, que, en el cas que aquestes empreses sol·licitessin l'ajut de la línia excepcional de l'Institut Català de les Empreses Culturals per a les despeses de funcionament d'empreses i entitats culturals durant la situació de crisi sanitària ocasionada per la COVID-19, l'import demanat sigui inferior, ja que part d'aquestes despeses estructurals estarien cobertes per les bases que s'han de modificar.
D'aquesta manera, hi hauria més crèdit disponible per al conjunt d'entitats i empreses sol·licitants d'aquesta nova línia.
Un altre factor que cal tenir en compte, a part de l'aturada de l'activitat, és la reducció d'ingressos previstos per les diferents sales, conseqüència de l'aturada de la programació estable al teatre i, en molts casos, la devolució de l'import de taquilla anticipada.
Per aquest motiu, i amb l'objectiu de garantir la continuïtat d'aquests teatres i assegurar-ne el finançament, el segon punt de les modificacions opta per augmentar el percentatge màxim de subvenció.
Mantenir el percentatge màxim inicialment que preveuen les bases amb el pressupost presentat en el moment de la sol·licitud abocaria a desviacions molt importants atès que l'aturada de l'activitat va acompanyada d'una reducció de les despeses que cal justificar i dels ingressos previstos.
Les 24 sales beneficiàries presenten desviacions del 50%.
D'una dotació de 716.500,00 euros es preveu revocar 358.250,00 euros, més 5.590,91 euros d'interessos de demora.
Aquestes revocacions, amb els interessos de demora pertinents, tindrien un impacte negatiu sobre l'estabilitat financera i el manteniment de les estructures de les sales de teatre privades de Catalunya que han hagut d'aturar l'activitat i que afronten amb molta incertesa la continuïtat i el manteniment de les seves estructures.
Si les empreses no poguessin fer front al reintegrament de la part revocada més els interessos de demora provocaria segurament contreure deutes amb Hisenda i la Seguretat Social i, per tant, la impossibilitat d'optar a cap ajut públic.
Això suposaria la desaparició de bona part de les sales destinades a la programació estable de teatre, circ i dansa de Catalunya.
El tercer punt de les modificacions proposa ampliar el percentatge del primer pagament sobre l'import de subvenció atorgat corresponent a l'any 2020, i el fixa en un 90%.
La motivació és facilitar liquiditat als teatres privats de Catalunya que es troben en una situació financera difícil com a conseqüència de la crisi sanitària provocada per l'aturada de l'activitat i la incapacitat de poder comptar amb els ingressos habituals.
En resum, les mesures proposades no comporten més despesa pressupostària que la de la dotació de la convocatòria i, per contra, impliquen un aprofitament superior dels recursos destinats a la convocatòria excepcional esmentada.
—1 Modificar transitòriament les bases específiques que han de regir la concessió de subvencions per col·laborar amb sales privades de Catalunya per donar suport a l'exhibició d'espectacle d'arts escèniques, aprovades mitjançant l'Acord del Consell d'Administració de l'Institut Català de les Empreses Culturals de 2 de maig de 2019, publicat mitjançant la Resolució CLT/1202/2019, de 3 de maig, en els termes següents:
Es modifica la base 4 de l'annex de l'Acord del Consell d'Administració de 2 de maig del 2019, que passa a tenir la redacció següent:
Únicament es consideren despeses subvencionables les despeses següents:
a) Despeses de personal de l'empresa sol·licitant (personal de sala, taquiller, tècnic, regidor, director artístic, gerència, administratiu, producció, comunicació, entre d'altres).
b) Despeses d'estructura de l'establiment on es porta a terme l'activitat professional, (hipoteca, lloguer, manteniment i conservació, subministraments, neteja, assegurances, gestoria, auditoria, despeses administratives, fungibles i l'IBI).
En cas que el sol·licitant ostenti la propietat de la sala, si la lloga a un tercer durant un període de la temporada de l'any de concessió de la subvenció, no computen ni els ingressos ni les despeses que assumeixi el sol·licitant durant el període de lloguer.
c) Despeses de comunicació externes (disseny gràfic, pàgina web, fotografia i vídeo, reproducció d'elements promocionals, distribució, campanya en els mitjans de comunicació, documentació premsa, relacions públiques i publicitat).
d) Despeses de contractació de les companyies (sous, dietes, allotjament, caixets o liquidació de taquilla).
e) Despeses generades per la contractació de professionals externs i material específic per a l'organització d'activitats de foment de públics.
f) Drets abonats a les entitats de gestió de drets de propietat intel·lectual.
g) Comissions de venda generades per empreses de ticketing.
Als efectes d'aquestes bases, s'entenen per empreses de ticketing les plataformes intermediàries en la venda d'entrades.
En cap cas no es tindran en compte les despeses generades per concerts de música, representacions sense taquilla ni representacions dutes a terme per un tercer que hagi llogat la sala.
h) Quotes del règim d'autònoms i associacions professionals.
i) Despeses relacionades amb la rehabilitació del teatre o de les oficines per tal d'adaptar-les als requeriments sanitaris establerts per combatre la COVID-19 (desinfecció d'espais, compra de materials d'aïllament, etc.).
j) Els tributs, sempre que no siguin susceptibles de recuperació o compensació.
Totes les despeses exposades anteriorment són imputables en la part que no hagin estat subvencionades per l'Institut Català de les Empreses Culturals o qualsevol altre entitat pública en altres línies d'ajuts."
Es modifica la base 7 de l'annex de l'Acord del Consell d'Administració de 2 de maig del 2019, amb la redacció següent:
La quantia s'estableix en un percentatge màxim del 100% de les despeses subvencionables d'acord amb la Resolució de concessió d'ajuts de l'Institut Català de les Empreses Culturals de 15 de novembre de 2019, en el marc de la convocatòria per a la concessió de subvencions, en règim de concurrència no competitiva, per col·laborar amb sales privades de Catalunya per donar suport a l'exhibició d'espectacles d'arts escèniques (Resolució CLT/1260/2019, de 8 de maig; DOGC núm.7875, de 15.5.2019).
Addicionalment a la subvenció, s'estableix un incentiu per a la programació d'espectacles de determinades companyies:
a) Les companyies han de complir les característiques següents:
a.2) Haver estrenat a Catalunya com a mínim un espectacle durant les tres temporades anteriors a la de l'any de concessió de la subvenció en una sala que hagi programat un mínim de 200 representacions d'arts escèniques de caràcter professional a la ciutat de Barcelona, o de 60 representacions als teatres d'altres localitats de Catalunya.
a.3) Haver fet un mínim de 15 representacions a Catalunya en català durant les tres temporades anteriors a la de l'any de concessió de la subvenció.
a.4) Tenir una facturació anual inferior a 100.000,00 euros (sense incloure-hi els premis).
a.5) Estrenar la nova producció esmentada a l'apartat c.1) d'aquesta base a la sala del sol·licitant de l'ajut, durant la temporada de l'any de concessió de la subvenció.
En resten excloses les companyies que hagin rebut suport pluriennal de l'Institut Català de les Empreses Culturals a la producció de nous muntatges teatrals de sala i de carrer de caràcter professional que inclogui l'any de concessió de la subvenció.
b) L'incentiu consisteix en una subvenció addicional de 3.000,00 euros per cada companyia acollida, amb un límit de dues companyies diferents per teatre.
c) Per accedir a l'incentiu, el sol·licitant ha d'acreditar la seva intenció de programar les produccions de les companyies amb les condicions següents:
c.1) En el cas d'espectacles de teatre, exhibir una nova producció durant un període mínim de tres setmanes amb un mínim de 15 representacions, per a les sales de la ciutat de Barcelona, i durant un mínim de dos dies, amb un mínim de tres representacions per a les sales de la resta de Catalunya.
En el cas d'espectacles de dansa, circ i escenes híbrides, exhibir la producció amb un mínim de tres representacions per a les sales de la ciutat de Barcelona, i amb un mínim de dues representacions per a les sales de la resta de Catalunya.
El requisit també es compleix si:
c.1.1) Es programen les representacions mínimes exigides però no es duen a terme, sempre que el sol·licitant hagi subscrit un acord amb la companyia segons el qual, i únicament a causa d'una baixa ocupació, ambdues parts es veuen obligades a finalitzar el període d'exhibició abans del que s'havia programat.
c.1.2) Si per causa de la crisi sanitària provocada per la pandèmia COVID-19 no es du a terme la programació de la producció, sempre que es faci efectiu el pagament del catxet mínim que estableix la base 7.2.c.5).
c.2) Assumir les despeses fetes en comunicació.
c.3) Proporcionar els recursos i el personal tècnics necessaris pactats amb la companyia per complir la fitxa tècnica, el muntatge, el desmuntatge i els assajos.
La sala ha d'aportar el personal tècnic necessari per a la realització de les representacions.
c.4) Assegurar la neteja i el manteniment de l'espai de representació.
c.5) Assegurar a la companyia, com a mínim, el 60% de la recaptació de taquilla neta, i un caixet mínim de 2.400,00 euros sense incloure-hi impostos, per a un mateix teatre de la ciutat de Barcelona, i de 1.200,00 euros sense incloure-hi impostos per a un mateix teatre de la resta de Catalunya."
Es modifica la base 10.2 de l'annex de l'Acord del Consell d'Administració de 2 de maig del 2019, amb la redacció següent:
Pel que fa a l'import de subvenció corresponent a l'any següent al de la seva concessió:
a) Un primer pagament, que consisteix en un 90% de l'import atorgat per a l'any, que es tramita a partir de l'entrada en vigor del pressupost de l'Institut Català de les Empreses Culturals de l'exercici d'aquell any.
Aquest pagament té la consideració de bestreta i per abonar-lo no s'exigeix la prestació de garantia.
b) Un segon pagament, consistent en un 10% de l'import atorgat per a l'any, que es tramita un cop presentada la justificació que esmenta la base 11."
—2 Establir que totes les modificacions que preveu l'apartat 1 seran d'aplicació a les sol·licituds estimades en el marc de la convocatòria publicada mitjançant la Resolució CLT/1260/2019, de 8 de maig (DOGC núm. 7875, de 15.5.2019).
—3 Establir que totes les modificacions que preveu l'apartat 1 només seran d'aplicació als beneficiaris de les subvencions de la convocatòria de l'any 2019 que no hagin aplicat expedients de regulació d'ocupació en relació amb els llocs de treball vinculats a les actuacions subvencionades a partir de l'entrada en vigor del Decret llei 8/2020, de 24 de març, de modificació parcial del Decret llei 7/2020, de 17 de març, de mesures urgents en matèria de contractació pública, de salut i gestió de residus sanitaris, de transparència, de transport públic i en matèria tributària i econòmica, i d'adopció d'altres mesures complementàries.
—4 Contra aquest Acord, que no exhaureix la via administrativa, es pot interposar un recurs d'alçada davant la persona titular del Departament de Cultura en el termini d'un mes a comptar de la publicació al Diari Oficial de la Generalitat de Catalunya.